Gruongeluk in KZN eis 4 gesinslede | Netwerk24
Gruongeluk in KZN eis 4 gesinslede
Deur Raymond Willemse 25 April 2021 13:22
Vier gesinslede, waaronder 'n driejarige kind, is in 'n ongeluk op die N11 dood, sowat 20 km vanaf Ladysmith in die rigting van Newcastle, KwaZulu-Natal. Nóg ses mense is in die gruongeluk beseer. Hul beserings wissel van matig tot ernstig.
Robert McKenzie, woordvoerder van die provinsiale nooddienste, sê drie voertuie was in die ongeluk betrokke. Die oorledenes is 'n man, twee vroue en 'n kind. Die geslag van die kleuter is nog onbekend asook die identiteit van die oorledenes. Paramedici het ook ses pasiënte, waaronder twee kinders, op die toneel behandel.
Volgens kapt. Nqobile Gwala, polisiewoordvoerder in KwaZulu-Natal, word daar beweer dat die familielede vanoggend om 05:30 in twee voertuie gery het toe hulle in 'n ongeluk met 'n ander voertuig betrokke was.
"Vier gesinslede tussen drie en 32 jaar oud is op die toneel dood verklaar, terwyl die ander vier wat in 'n ander voertuig gereis het, kritieke beserings opgedoen het en na die hospitaal gehaas is."
Gwala sê 'n 19-jarige-bestuurder van die derde voertuig is van strafbare manslag en dronkbestuur aangekla.